ভারতের এই ওপেনারকে শেখাতে এসেছিলেন ভক্তরা। আর তার জবাবও তাঁরা পেলেন হাতে নাতে।
লোকেশ রাহুল ভারতীয় ক্রিকেটের নতুন আবিষ্কার। গতবছর দুরন্ত ফর্মে ছিলেন রাহুল। কিন্তু নতুন বছর শুরু হতেই রাহুলের ফর্ম পড়তির দিকে। ইংল্যান্ডের বিরুদ্ধে সীমিত ওভারের ছ’টি ম্যাচে রাহুল সাকুল্যে সংগ্রহ করেছেন ১২৫ রান। বাংলাদেশের বিরুদ্ধে টেস্টেও রান পাননি কর্নাটকের এই ব্যাটসম্যান। দু’ ইনিংসে ২ ও ১০ রান করেছেন লোকেশ। তাঁর পারফরম্যান্স খুশি করতে পারেনি ভক্তদের। এর মধ্যেই লোকেশ রাহুল সোশ্যাল  নেটওয়ার্কিং সাইটে একটি ছবি পোস্ট করেছিলেন। এটাই আগুনে ঘৃতাহুতি দেয়।

এক ভক্ত সঙ্গে সঙ্গে লোকেশ রাহুলকে টুইট করে বলেন, ‘ওসব ছাড়ো। কীভাবে রান আসবে সেটা নিয়ে ভাবনাচিন্তা কর।’ লোকেশ রাহুল অবশ্য ভক্তদের কথাবার্তা নিয়ে বেশি চিন্তাভাবনা করেন না। কিন্তু এই ভক্তের কথা লোকেশ রাহুল ভাল ভাবে নিতে পারেননি। পালটা দেন তিনি। সবক শেখান সেই ভক্তকে। লোকেশ রাহুল পালটা টুইট করে বলেন, ‘দয়া করে এসে আমাদের শিখিয়ে দিন ভাই। রান কীভাবে করতে হয়, তা নিশ্চয়ই আপনার জানা।’

আসলে ভারত যতক্ষণ ম্যাচ জিতছিল, ততক্ষণ সবাই চুপ করেই ছিলেন। অস্ট্রেলিয়ার বিরু্দ্ধে প্রথম টেস্ট হারার পরেই ভক্তরা ছেড়ে কথা বলছেন না দেশের ক্রিকেট তারকাদের।